
Egyedi menetalakító szerszám tervezése

A TDK dolgozatom célja egy egyedi menetalakító szerszám megtervezésének a bemutatása. Miben tér el a dolgozatban tervezett menetformázó szerszám a hagyományos menetformázótól, mitől is lesz egyedi? A tervezett menetformázó egyediségét az adja, hogy – ellenben a hagyományos szerszámmal – itt a poligon alapú hasáb nem egyenes, hanem egy bizonyos szöggel meg van csavarva. Az eltérést leginkább az egyenes- és a ferdefogú palástmarókhoz lehetne hasonlítani, ahol is a tervezett menetformázó a ferdefogú palástmarónak felel meg. Az ilyen csavart menetformázó elképzelése is leginkább a ferdefogú palástmarók analógiája alapján született, ugyanis a ferdefogú palástmarók több kedvezőbb megmunkálási adatot is mutatnak az egyenesfogú palástmarókkal szemben (kisebb erőingadozás, kisebb rezgések, jobb felületminőség), és éppen ezeket az előnyöket várjuk az egyedi menetformázó szerszámtól is a hagyományos menetformázóhoz képest.
Hogy ebből az elméleti elképzelésből gyakorlati visszaigazolást is kapjunk, ahhoz a szerszámot először meg kell tervezni (le kell modellezni), majd le kell gyártatnunk, végül a megfelelő kísérletekkel alá kell támasztani, be kell bizonyítani a feltevéseket. Dolgozatom e lépések közül a szerszám megtervezésével foglalkozik részletesen.
A következő feladat tehát különböző csavartságú szerszámok legyártása, és az általuk alakított menetek megmunkálása során mért technológiai értékek (nyomaték, erőingadozás) és a szerszám csavarodási szöge közötti összefüggés, függvény meghatározása. Első körben nem is feltétlenül a szabatos menetprofil előállítása a cél, hanem annak a kiderítése, hogy egyáltalán hatással van-e a szerszám csavartsága a megmunkálás nyomatékára. Ha a csavart menetformázó a megmunkálás során valóban a várakozásoknak megfelelően kisebb nyomatékot eredményez az egyenes menetformázóval szemben, akkor érdemes csak megvizsgálni egyáltalán a menetformázó által alakított menetprofilt, és szükség esetén még inkább finomítani a szerszám konstrukcióján. A nyomatékmérés technológiai vizsgálatával tudjuk alátámasztani, rosszabb esetben megcáfolni a menetformázó előnyeinek elképzelését.



